Source: http://www.vyvlastnenie.sk/clanok/a/musim-udrziavaciu-stavebnu-pracu-ohlasit-uradu/
Timestamp: 2018-07-17 08:10:46+00:00

Document:
na Vašu otázku ohľadom udržiavacích stavebných prác a ich vplyvu na vlastníka vedľajšieho pozemku zaujímam nasledovné stanovisko.
V časti otázky vplyvu udržiavacích stavebných prác na susednú parcelu je aplikovateľný zákon č. 40/1964 Zb. Občianskeho zákonníka (OZ) a samotné udržiavacie práce sa budú riadiť zákonom č. 50/1976 Zb. o územnom plánovaní a stavebnom poriadku (StZ).
Vaša otázka vo svojej podstate už bola zodpovedaná dňa 23. 10. 2012 v tomto článku "Ako mám konať keď sused ohrozuje môj pozemok?", ktorý nájdete medzi odkazmi na konci tohto textu, preto Vás žiadam a zároveň Vás odkazujem si odpoveď podrobnejšie prečítať tam.
§123 OZ Vám ako vlastníkovi Vášho pozemku udeľuje dispozičné právo in personam v medziach zákona predmet svojho vlastníctva držať, užívať, požívať jeho plody a úžitky a nakladať s ním.
Takže v rámci demokracie si v podstate môžete na svojom pozemku robiť čo chcete, avšak za určitých zákonných obmedzení. Nesmiete totiž pritom Vášho suseda bezdôvodne nad mieru primeraným pomerom obťažovať a/alebo počínať si tak, aby ste vážne ohrozovali výkon jeho práv.
Túto Vašu povinnosť konkretizuje §127 ods. 1 OZ v druhej vete takto:
V časti otázky vydláždenia dvora po hranicu susedovho pozemku zámkovou dlažbou do štrkového lôžka mám zato, že tak pokojne môžete učiniť aj bez ohlásenia danej práce stavebnému úradu. Oporu nachádzam v §56 písm. h) StZ, ktorý pri udržiavacích prácach, pri ktorých nie je predpísané ohlásenie podľa § 55 ods. 2 písm. d), ohlásenie ani stavebné povolenie nevyžaduje.
Ohlásenie udržiavacích stavebných prác podľa §55 ods. 2 písm. d) sa vyžaduje iba v prípadoch udržiavacích prác, ktoré by mohli ovplyvniť stabilitu stavby, požiarnu bezpečnosť stavby, jej vzhľad alebo životné prostredie a pri všetkých udržiavacích prácach na stavbe, ktorá je kultúrnou pamiatkou.
Odporúčam však v každom prípade aspoň príslušnej obci dať na vedomie, že takúto udržiavaciu stavebnú prácu zamýšľate vykonať.
Po jej vykonaní, keby Vás sused náhodou v rámci naštrbených susedských vzťahov udal a stavebný úrad by následným vykonaním stavebného dozoru dospel ku skutočnosti, že ste danú udržiavaciu prácu mali podľa §55 ods. 2 písm. d) StZ ohlásiť, v tomto prípade listina, ktorou ste to dali na vedomie obci, by sa mohla v stavebnom konaní použiť ako listina, ktorou ste tú udržiavaciu prácu stavebnému úradu obce ohlásili. Teoreticky by ste však mohli byť sankcionovaný zato, že ste nepriložili situačný výkres práce a že ste práce započali bez písomného oznámenia stavebného úradu, že proti ich uskutočneniu nemá námietky (§57 ods. 1, ods. 2 StZ).
Záverom upozorňujem, že pri výkone stavebnej práce majte na pamäti skutočnosť, že prácami nemôžete zasiahnuť do pokojného stavu medzi susediacimi pozemkami. Preto môžete vydláždiť iba tú časť pozemku, o ktorej máte geometrický posudok (zameranie), že patrí do Vášho vlastníctva, alebo aspoň kamennú istotu. V prípade ak prácami zasiahnete do vlastníctva suseda, tento sa môže začať účinne brániť (viď článok "Ako mám konať keď sused ohrozuje môj pozemok?").

References: §123
 §127
 §56
 § 55
 §55
 §55